OBH 1971/2000.
Az állampolgári jogok országgyűlési biztosának jelentése
Ügyintéző: Nagy Tiborné

Az eljárás megindulása:
	A panaszos és társai 2000. április 13-án azért fordultak az országgyűlési biztoshoz, mert a szomszédságukban engedély nélküli épületben, engedély nélküli autófényező tevékenység folyik évek óta, mely ellen sikertelenül tiltakoznak.
	A vizsgálatot a jogbiztonsághoz, a tulajdonjoghoz és az egészséges környezethez fűződő alkotmányos jogok megsértésével kapcsolatos gyanú miatt indítottam.

A vizsgálat megállapításai:
	A panaszos eredeti beadványát többször kiegészítve, arról értesítettek, hogy a Hajdú-Bihar Megyei Közigazgatási Hivatal KH 4284-6/2000. számú másodfokú határozata ellen a megyei bírósághoz fordultak, ahol ügyüket K.30-269/2000. szám alatt 2000. augusztus 25-én iktatták.
	Az állampolgári jogok országgyűlési biztosáról szóló 1993. évi LIX. törvény 16. § (1) bekezdése szerint: "Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt:
hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva."
A 29. § (1) bekezdése szerint: "E törvény alkalmazásában hatóság:
a) az államhatalmai, államigazgatási feladatot ellátó szerv;
b) az államigazgatási jogkörben eljáró egyéb szerv;
c) a fegyveres erők;
d) a rendőrség, a rendészeti szerv;
e) a nemzetbiztonsági szolgálatok;
f) az igazságügyi szerv - kivéve a bíróságot-;
g) a helyi önkormányzat;
h) a bíróságon kívüli jogvitát kötelező érvénnyel eldöntő szerv."
	Mivel a bíróság előtt folyamatban lévő, vagy általa lezárt ügyben hatásköröm nincs, a panaszt további érdemi vizsgálat nélkül el kellett utasítanom, és eljárásomat megszüntetnem.

Budapest, 2000. november 10.

Gönczöl Katalin